
הכנסת התשע-עשרה
נוסח לא מתוקן

מושב שני
<פרוטוקול מס' 347>
מישיבת ועדת הפנים והגנת הסביבה
יום שלישי, י"ז בתמוז התשע"ד (15 ביולי 2014), שעה 12:00
<סדר היום:>
<בחינת מצבה הקשה של המועצה האזורית בוסתאן אלמרג' והמשך קיומה>
נכחו:

<חברי הוועדה:> 
מירי רגב – היו"ר
דוד אזולאי

תמר זנדברג

דוד צור

נחמן שי
באסל גטאס
מסעוד גנאים
חנין זועבי

אחמד טיבי

חנא סויד

<מוזמנים:> 
	יוסי בנישתי
	–
	מיהל לשילטון מקומי, משרד הפנים

	אפיף עמר
	–
	סגן ממונה מחוז צפון, משרד הפנים

	דרור לוינגר
	–
	עו"ד לשכה משפטית, משרד הפנים

	אריאל צבי
	–
	יעוץ וחקיקה - אזרחי, משרד המשפטים

	ישראל נדיבי
	–
	מנכ"ל, מרכז המועצות האזוריות

	יעקב זוהר
	–
	ראש המועצה האזורית בוסתן אל מרג'

	אנור זועבי
	–
	מנהל מחלקת חינוך ברשות, מועצה אזורית בוסתן אל מרג'

	עבד באסט זועבי
	–
	מורה, מועצה אזורית בוסתן אל מרג'

	עבדאלאלהאדי זועבי
	–
	מועצה אזורית בוסתן אל מרג'

	עבדאלסלאם זועבי
	–
	נציג תושב, מועצה אזורית בוסתן אל מרג'

	תאמר זועבי
	–
	נציג תושב, מועצה אזורית בוסתן אל מרג'

	עינאד זועבי
	–
	נציג תושב, מועצה אזורית בוסתן אל מרג'

	סלימאן מסארוה
	–
	נציג תושב, מועצה אזורית בוסתן אל מרג'

	נוראלדין זועבי
	–
	נציג תושב, מועצה אזורית בוסתן אל מרג'

	עיאד זועבי
	–
	נציג תושב, מועצה אזורית בוסתן אל מרג'

	מוחמד עומרי
	–
	נציג תושב, מועצה אזורית בוסתן אל מרג'

	אחמד זועבי
	–
	נציג תושב, מועצה אזורית בוסתן אל מרג'

	אנור שלבי
	–
	נציג תושב, מועצה אזורית בוסתן אל מרג'

	סאהר שלבי
	–
	נציג תושב, מועצה אזורית בוסתן אל מרג'

	עבדלקאדר זועבי
	–
	נציג תושב, מועצה אזורית בוסתן אל מרג'

	פריד חסונה
	–
	נציג תושב, מועצה אזורית בוסתן אל מרג'

	מאגד זועבי
	–
	נציג תושב, מועצה אזורית בוסתן אל מרג'

	טלאל זועבי
	–
	נציג תושב, מועצה אזורית בוסתן אל מרג'

	חאפז זועבי
	–
	נציג תושב, מועצה אזורית בוסתן אל מרג'

	עבדללה זועבי
	–
	נציג תושב, מועצה אזורית בוסתן אל מרג'

	עלי זועבי
	–
	נציג תושב, מועצה אזורית בוסתן אל מרג'

	שאדי זועבי
	–
	קב"ס, מועצה אזורית בוסתן אל מרג'

	עימאד אלדין זועבי
	–
	קב"ס, מועצה אזורית בוסתן אל מרג'

	מוחמד זועבי
	–
	מנהל מחלקת רכש, מועצה אזורית בוסתן אל מרג'

	בהא אגבריה
	–
	גזבר מועצה, מועצה אזורית בוסתן אל מרג'

	מוחמד עומרי
	–
	נציג, מועצה אזורית בוסתן אל מרג'

	מוחמד מסארוה
	–
	נציג, מועצה אזורית בוסתן אל מרג'

	עלי זועבי
	–
	מנהל מחלקת תברואה יו"ר ועד עובדים, מועצות

	עבד רחים זועבי
	–
	רכז ספורט, מועצות

	מוחמד מסארווה
	–
	נציגי תושבים

	אברהים זועבי
	–
	תושב, נציגי תושבים

	עאדל נימר זועבי
	–
	תושב, נציגי תושבים

	ראיד זועבי
	–
	תושב, נציגי תושבים

	דפנה הולץ-לכנר
	–
	משרד עורכי דין

	פאיז זועבי
	–
	תושב, נציגי ציבור

	עבדאללה אחמד זועבי
	–
	תושב, נציגי ציבור

	אחמד ראדי
	–
	תושב, נציגי תושבים

	באסל זועבי
	–
	תושב

	מוחמד תייסיר זועבי
	–
	תושב

	חכמת זועבי
	–
	תושב נין

	אחמד עובייד זועבי
	–
	תושב


<מנהל/ת הוועדה:>
לאה קריכלי
<רישום פרלמנטרי:>
יפעת קדם
<בחינת מצבה הקשה של המועצה האזורית בוסתאן אלמרג' והמשך קיומה>
<היו"ר מירי רגב:>
חברים, שלום לכולם. ברוכים הבאים. אני פותחת את ועדת הפנים והגנת הסביבה בסוגיית בוסתאן אלמרג'. הנושא עלה כנושא לדיון בוועדה על ידי חברי, חבר הכנסת חנא סוייד, שהעביר בקשה לדון במצבה של מועצת בוסתאן אלמרג'. משום שהנושא הזה עלה על ידי חברי, חבר הכנסת חנא סוייד, אני מבקשת שחבר הכנסת חנא סוייד יפתח את הדיון ויציג את הנושא.
<חנא סוייד:>
תודה, גברתי היושבת-ראש. אני רוצה לברך את כל התושבים של הרשות, את יישובי הרשות שהגיעו להשתתף בישיבה. ההשתתפות ההמונית אומרת משהו. היא אומרת שלאזרחים אכפת מהעתיד שלהם, מהעתיד של הרשות שלהם. האמת היא שביקשתי לקיים את הדיון הזה לגבי העתיד, לגבי המצב, התפקוד ורמת השירותים. לאחר שהיו מספר פניות של תושבים מכל יישובי המועצה האזורית בוסתאן אלמרג', ולאחר שביקרתי  ועוד חברי כנסת ביקרו ועמדנו מקרוב על הקריסה המוחלטת כמעט של השירותים ביישובי הרשות המקומית, ביקשתי עוד במושב הקודם לקיים דיון על עתיד הרשות המקומית,  על מצב השירותים שניתנים על ידי המועצה לתושבים. אני לא אגזים אם אני אגיד שבאמת עמדתי וראיתי שהשירותים ממש קרסו בבתי ספר, בגני ילדים, בניקיון.  היה אפס שירותים. 
<היו"ר מירי רגב:>
בארבעת הישובים.
<חנא סוייד:>
בכל הישובים. למרות המאבקים, למרות ההתפתחויות בראשות המועצה, בהנהלת המועצה, בעמדת משרד הפנים לאיך הוא מנהל את העניינים, חשבתי שדבר ראשון אנחנו כנציגי ציבור כאן בכנסת צריכים להרים דגל ולדרוש ממשרד הפנים לקיים את המחויבות שלו כלפי התושבים. לפני שהתושבים צריכים רשות מקומית, לפני שהם צריכים ראש מועצה וראש ועדה קרואה, הם צריכים שירותים. המסר העיקרי שאני רוצה להדגיש אותו בראשית דבריי זה שאנחנו צריכים לעמוד על כך שנתווה, שתהיה מפת דרכים, שיהיה  GPS, כדי שהאזרחים ילכו הביתה ויקבלו שירותים ראויים. זה דבר ראשון. אני מניח שהרבה אנשים באו לכאן בגלל שרוצים בחירות או לא רוצים בחירות. בשבילי שיהיו בחירות מחר בבוקר. מה שחשוב לפני מחר בבוקר זה שהאזרחים והתושבים ייהנו משירותים ראויים. אני חושב שמשרד הפנים עשה פשלה, עשה מחדל בטיפול בנושאי בוסתאן אלמרג'. פירקו ופיזרו את המועצה ב-2009 עד עצם היום הזה. אני מצר על כך שפירקו, פיזרו את המועצה ושלחו את ראש המועצה שנבחר על ידי התושבים הביתה. 
<היו"ר מירי רגב:>
בגלל הגירעון?
<חנא סוייד:>
בגלל הגירעון כנראה. מצאתי שהתחלפו 4,5 ראשי מועצה עד עצם היום הזה.
<דוד אזולאי:>
6.
<חנא סוייד:>
ראשי מועצה ממונים. בין 4 ל-6.  המצב של המועצה רק התדרדר כל הזמן. אני חושד שמא משרד הפנים לא מעוניין בהמשך קיום המועצה הזאת. איך ייתכן שאחרי שמשרד הפנים עם הזרוע הארוכה שלו ממנה ראשי מועצה, המצב של המועצה הולך ומתדרדר כל הזמן?  לאור זה שאני שומע עכשיו שרוצים  לפזר את הרשות הזאת ולשלוח כל ישוב לרשות אחרת, אני חושב שמדובר פה באיזו שהיא מזימה. משרד הפנים צריך לענות איך ייתכן שהוא ממנה ראש רשות אחד, שני, שלישי ורביעי והמצב רק הולך ומתדרדר כל הזמן. השירותים הם כמעט אפסיים ברשות. משרד הפנים צריך לענות לנו מה קרה. האם יש כאן משהו מתוכנן לתת לשירותים ולרשות הזאת לקרוס לכל עבר?  אני יודע שבינתיים מונתה ועדת חקירה על ידי משרד הפנים. יש התלחשויות שהוועדה מתלבטת או שוקלת ברצינות - -
<היו"ר מירי רגב:>
ועדה של מי?

<חנא סוייד:>
של משרד הפנים. ארז קרייזלר, שהיה ראש מועצה אזורית, הוא ראש הוועדה. 

<היו"ר מירי רגב:>
תפקידה של ועדת החקירה הוא בעצם לבדוק את מצבה של המועצה.  

<חנא סוייד:>
כן.

<תמר זנדברג:>
זאת ועדת חקירה של הגבולות.
<קריאה:>
מעמדה המוניציפאלי. זאת ההגדרה.

<היו"ר מירי רגב:>
חקירת גבולות זה משהו אחר.

<חנא סוייד:>
אני יכול לבטא את זה הכי טוב כאן. מעמדה המוניציפאלי אומר עצם קיומה, הגבולות שלה, מקורות ההכנסה שלה, ההתנהלות שלה. זה בעצם מה שאומר המעמד המוניציפאלי. אני יודע על מה אני מדבר בדרך כלל. אני שומע התלחשויות בטון גובר על כך שחושבים לשלוח כל אחד מהישובים לרשות מוניציפאלית אחרת. את דחי לעפולה, את מצר למקום אחר. רוצים בעצם לפזר את המועצה הזאת. אני חושב שזה מנוגד לאינטרס ולרצון של התושבים. אני מרגיש שהתושבים מעוניינים ורוצים בהמשך קיום המועצה. אני חושב שהאפשרות הזאת היא עוד מחדל מצד הוועדה שמשרד הפנים מינה, אולי לצורך הזה במיוחד. 

<היו"ר מירי רגב:>
חנא, מחר שר הפנים פה. אני אשלח כמובן מכתבים, אבל שווה להעלות את זה גם מחר.

<חנא סוייד:>
מה שיקבע בסופו של דבר זה הרצון של התושבים. אם התושבים רוצים ללכת כל אחד - - 
<היו"ר מירי רגב:>
מתי רצון התושבים קובע משהו במדינה?
<חנא סוייד:>
אולי זאת נקודת ההתחלה. אולי מכאן נתחיל איזה טרנד חדש. חשבתי שהמועצה בוסתאן אלמרג' מוגדרת כמועצה אזורית. אני בדקתי. כל המאפיינים של המועצה האזורית הם בעצם של מועצה מקומית. עשיתי עוד בדיקה אחת. מצאתי שעצם ההגדרה של המועצה כמועצה אזורית ולא כמועצה מקומית גורם לה להפסיד כסף במענקי האיזון במשרד הפנים. אני חושב שחשוב שוועדת החקירה תבדוק את המעמד של הרשות המקומית. כל המאפיינים – שטח השיפוט, ההוצאה לנפש הם של מועצה מקומית. אני לא מבין למה צריכה הרשות להמשיך להיות מועצה אזורית, במיוחד אם זה מגדיל את ההשתתפות ואת התמיכה של משרד הפנים ברשות המקומית.
<קריאה:>
זה מתקזז מתקציב החינוך.
<חנא סוייד:>
לסיום דבריי אני רוצה להדגיש את העניין הבא. אני חושב שמה שחשוב כאן זה שאנחנו נקרא  ונלחץ את משרד הפנים, שהשכיל להחליף 4 ראשי רשויות מקומיות כשמצב הרשות הלך והתדרדר, לשלוח את היד שלו לכיס. יש שם משהו כמו 35,40 מיליון שקל גירעון. גם אם ייבחר הרקלוס לרשות המועצה העתידית, הוא לא יוכל לסגור את הגירעון הזה. יש בנוסף לזה עוד תיקים של הוצאה לפועל ועוד חובות שמתקרבים ל-50 מיליון שקל. אין לרשות המקומית מקורות הכנסה מלבד הארנונה על בתי מגורים. יש התייחסות מבישה, לדעתי, של מחוז הצפון.
<היו"ר מירי רגב:>
מה אתה מבקש מהוועדה?
<חנא סוייד:>
אני רוצה שהוועדה תנחה את ועדת החקירה שתפעל ותחליט להרחיב את תחומי השיפוט של הרשות המקומית, תגדיל את מקורות ההכנסה שלה במובן זה שהארנונה של אזור תעשיה  אלון תבור שהוקם על אדמות נין תלך גם למועצה מקומית בוסתאן אלמרג'. זה אזור התעשייה העשיר ביותר. זה מכרה זהב. התושבים לא נהנים. אני רוצה שוועדת החקירה תתייחס לעניין הזה של סגירת החובות והגירעונות, שתציב בסיס לכך שיהיו מקורות הכנסה עצמאים למועצה המקומית כך שהרשות שתיבחר בעתיד תוכל לכלכל את צעדיה, תוכל להגיע לעצמאות פיננסית. 

<היו"ר מירי רגב:>
תודה רבה לך, חבר הכנסת חנא סוייד. אני מבקשת מהיועץ המשפטי של משרד הפנים לענות לי על שתי שאלות כדי שנדע את המסגרת של הדיון. מה התפקיד או מה המנדט של הוועדה שמינה שר הפנים? עד מתי אמורה הוועדה לתת את המלצותיה? האם בוסתאן אלמרג' היא מועצה אזורית או מועצה מקומית על פי הגדרת משרד הפנים?
<דרור לוינגר:>
בוסתאן אלמרג' זאת מועצה אזורית. כך היא מוגדרת, כך הוא כוננה בצו שלה. יש לה ועדים מקומיים, יש לה מספר ישובים. זה המצב הקיים. ועדת החקירה הוקמה - -
<דוד אזולאי:>
גם תקציבית מתייחסים אליה כך?
<דרור לוינגר:>
תקציבית אני לא יודע לומר.
<היו"ר מירי רגב:>
טוב שאנחנו יודעים שזאת מועצה אזורית מבחינת משרד הפנים.

<דוד אזולאי:>
משרד הפנים, לצערי הרב, לא מתייחס אליה כמועצה אזורית. זאת הבעיה.
<דרור לוינגר:>
אני לא חושב שהדברים הם נכונים, אבל אני אומר את הדברים - -

<חנא סוייד:>
הם נכונים בהחלט.
<היו"ר מירי רגב:>
חברים, אני רוצה לשמוע הגדרות משפטיות של נושאים, כדי שנדע איך להמשיך מכאן הלאה.
<דרור לוינגר:>
יש לנו אנשי מקצוע לגבי הפן התקציבי, הם יוכלו להרחיב אם יהיה צורך. ועדת החקירה הוקמה ביוני 2014. לוועדת החקירה יש מנדט רחב. צוין כבר עכשיו שוועדת החקירה עוסקת בבוסתאן אלמרג' ובמועצה אזורית אל-בטוף. היא לא נועדה אך ורק לבוסתאן אלמרג'. תפקידה של ועדת החקירה – אני מקריא מכתב המינוי שלה – לבדוק את מעמה המוניציפלי של המועצה האזורית בוסתאן אלמרג', את שינוי הגבולות וחלוקת ההכנסות בין המועצה האזורית בוסתאן אלמרג' למועצה האזורית אל-בטוף, עיריית עפולה והמועצות האזוריות גלבוע ועמק יזרעאל. כנ"ל לגבי מועצה אזורית אל-בטוף. התפקיד שלה הוא מאוד רחב. היא יכולה להמליץ על כל חלופה אחרת שנוגעת למעמדה המוניציפאלי של בוסתאן אלמרג'. אם זה השארתה כמועצה אזורית, אם זה ביטולה, פירוקה, העברת יישוביה, כולם או חלקם. 
<היו"ר מירי רגב:>
עד מתי אמורה להעביר הוועדה את המלצותיה?
<דרור לוינגר:>
לוועדה לא הוקצב זמן בכתב המינוי. יש לה משימה די מורכבת, עם בחינה רחבה מאוד של היבטים ונושאים.  לוועדה יש 5 חברים. עם התקדמות ועדת החקירה והעבודה שלה, ואם יהיה צורך, ודאי שניתן יהיה להקציב זמן. 
<היו"ר מירי רגב:>
הוועדה אמורה להיפגש גם עם תושבים?  היא נפגשת עם תושבים? יצא קול קורא לתושבים?
<דרור לוינגר:>
כתב המינוי פורסם בעיתונים, פורסם באתר האינטרנט של המשרד, פורסם במועצה.
<דוד צור:>
למה לא להמתין עם מועד הבחירות למועד סיום עבודת הוועדה, כך שתהיה המלצה ברורה?  

<היו"ר מירי רגב:>
אנחנו נמליץ חד משמעית לא לקיים את הבחירות עד אחרי עבודת הוועדה. זה ברור לחלוטין.

<דוד צור:>
הציבור הולך לבחור במשהו שהוועדה יכולה להמליץ על פירוקו חודש, חודשיים אחרי? זה לא סביר בכל הליך.
<היו"ר מירי רגב:>
ברור. מי קבע את מועד הבחירות שיהיה ב-2 לדצמבר? 
<קריאה:>
זה נקבע על ידי השר.

<היו"ר מירי רגב:>
שר הפנים קובע את מועד הבחירות, בהתייעצות עם מבקר המדינה ועם הוועדה.
<דוד צור:>
האם התפקוד של הוועדה הקרואה הוא תפקוד טוב?
<היו"ר מירי רגב:>
הוא לא התייעץ איתנו. מתי הוא התייעץ איתנו?
<קריאה:>
היו התייעצויות.

<היו"ר מירי רגב:>
גדעון קיבל החלטה – היא הייתה מקובלת על כולנו - שהוא באופן עקרוני לא ממנה ועדות קרואות.

<דרור לוינגר:>
נכון, למעט טייבה.

<היו"ר מירי רגב:>
נכון. 

<תמר זנדברג:>
זה היה עוד לפני. 

<קריאה:>
זה היה עוד בזמנו של ישי.

<היו"ר מירי רגב:>
דרך אגב, כל הועדה, אופוזיציה וקואליציה, תמכנו בו. הוא הסביר אחר כך שאם יהיו מועצות אזוריות או ערים עם גירעונות ונפח מאוד כבד, הוא יקבע שלא יהיו שם בחירות. זאת הייתה האמירה שלו.

<חנא סוייד:>
הוא מחכה, גברתי היושבת-ראש, להחלטות ולהמלצות של ועדת החקירה. כנראה שעל פי זה הוא יקבע את העמדה שלו.
<דוד אזולאי:>
אמנם המועד הזה נקבע על ידי משרד הפנים באישור ועדת הפנים, אבל קדם לכך בג"ץ שקבע שהבחירות יהיו בדצמבר 2014.
<היו"ר מירי רגב:>
בג"ץ של מי?
<דוד אזולאי:>
בג"ץ של התושבים.

<דרור לוינגר:>
זה לא מדויק.
<דוד אזולאי:>
הייתה הסכמה עם משרד הפנים.
<תמר זנדברג:>
כרגע אין שום היגיון ללכת לתהליך בחירות.
<היו"ר מירי רגב:>
גם בג"ץ יקבל את עמדתנו.

<דוד אזולאי:>
אני לא מדבר כרגע על בג"ץ, אני מדבר על העובדות. אם אני טועה בעובדות, בבקשה תקן אותי.
<דרור לוינגר:>
אם לדייק, במחצית השנייה של 2012 נידון נושא דחיית הבחירות בבוסתאן אלמרג'. מאחר שהבחירות היו אמורות להתקיים בסוף 2012, הועברו המלצות מקצועיות לשר הפנים. שר הפנים פנה לוועדה. התקיימו שני דיונים בוועדת הפנים של הכנסת בספטמבר ובאוקטובר 2012. פורסמה דחיית הבחירות באוקטובר 2012. היו 3 עתירות לבית המשפט בעקבות דחיית הבחירות. בפסק דין הן נדחו.
<היו"ר מירי רגב:>
ביקרתי יחד עם ועדת הפנים בטורעאן. פשוט התרגשתי לשמוע מה התושבים אומרים עליך, יעקב זוהר, איזה הישגים הצלחת לעשות יחד עם התושבים בטורעאן. ישר כוח. אתם רואים אותו ככה קשוח, אבל הוא התחיל לבכות. ישר כוח. אני מקווה שתביא לשינוי הזה יחד עם התושבים בבוסתאן אלמרג'.
<יעקב זוהר:>
הגעתי לבוסתאן אלמרג' ב-7.11.2013, לאחר שהיו לפניי כ-4 ראשי מועצות ממונים משנת 2009. קיבלתי מועצה מרוסקת, עם גירעונות. אני המועצה היחידה בישראל שמשלמת ארנונה. אני יושב בעפולה.  מי שהעביר את זה זה ראש מועצה ממונה. אני משלם כ-500 אלף שקל בשנה ארנונה יחד עם שכירות.
<דוד אזולאי:>
המבנה של העירייה בעפולה.
<קריאה:>
לא העברתם את זה מעפולה?

<דוד אזולאי:>
לא.

<היו"ר מירי רגב:>
פשוט מדהים.

<יעקב זוהר:>
יש לי מבנה בכפר דחי ששימש פעם כבית ספר, אבל הוא סגור. אני משלם עליו שכירות של 10 אלפים שקל בחודש. הגעתי להסכם שאני הולך להעביר לשם את המועצה. אני מנסה לגייס כספים. יש לי בינתיים 700 אלף שקל בשביל להעביר את המועצה. אני יודע שייבחר ראש מועצה. אני מקווה שהוא ישב שם ולא יפרקו את המועצה. אני חייב להעביר את המועצה לאחד הכפרים, לא להשאיר אותה בעפולה. זה בדיוק כמו שעיריית עפולה לא תשב בנין. חד משמעי. זה הדבר הכי מעוות. 
<היו"ר מירי רגב:>
יש מספיק מבנים, בטח באחד מהישובים.
<יעקב זוהר:>
יש לי בית ספר סגור. אני עושה את זה שם. קיבלתי מועצה שהעובדים בה לא קיבלו שכר . אני כל חודש חי , שורד עם מינוס 600 אלף שקל בלי פעולות. אני רק מפנה פסולת, מספק מים. גם זה מנתקים לי לפעמים, כי אני חייב למקורות 2.5 מיליון שקל. אני מדבר איתם ומורח אותם כל פעם. אני מעביר עוד חודש ועוד חודש. זאת מועצה שלא מסוגלת לשרוד. מענקי האיזון ממשרד הפנים הם מענקים שליליים. אני מקבל 375 אלף שקל בחודש ממשרד הפנים, ואמור לשלם להוצאה לפועל 375 אלף שקל לחודש. החודש אני צריך לשלם מים 370 אלף שקל. בגלל שאני ראש מועצה ממונה אני מקבל מענק של מיליון 700 ממשרד הפנים, לכן אני שורד עם זה ומשלם. מה יעשה ראש מועצה שייבחר שלא יקבל מיליון 700? מאיפה הוא ישלם? מאיפה הוא יביא את זה? מהכיס שלו הוא יביא את זה? חשמל מנתקים לי, מים סוגרים לי, בזק מנתק. אני שורד עוד יום ועוד יום. כל יום אני מתפלל. אני לא מסוגל להחליף צינור מים בישובים.
<חנין זועבי:>
הגירעון גדל?

<יעקב זוהר:>
הגירעון גדל. הגעתי בחודש נובמבר 2013.  בתקציב 2013 הגרעון אצל ראש מועצה ממונה גדל ב-7 מיליון שקל. אני לא רוצה לספר לכם שראש מועצה ממונה נסע עם 2 רכבים של המועצה. עזבו. אני משלם את זה. זה בסדר. אני לא נוסע עם שני רכבים, אני נוסע עם רכב אחד.
<חנא סוייד:>
אתה מתכוון לראש המועצה שהיה לפניך, ברמי, שהיה סופרמן שמונה כראש רשות ב-3 רשויות.
<קריאה:>
בשלט רחוק ניהל. 

<יעקב זוהר:>
ראש המועצה לפניי נסע עם שני רכבים.

<חנא סוייד:>
זאת הגדולה של משרד הפנים.

<היו"ר מירי רגב:>
אני לא רוצה לדבר על ראש המועצה לפני. זאת בעיה, תקלה. הוא לא נמצא פה. בואו נראה איך אנחנו מתקדמים.

<באסל גטאס:>
אנחנו לא מדברים על אשתו ומשפחתו.

<היו"ר מירי רגב:>
לא משנה. גם עליך לא הייתי מדברת אם לא היית פה. 

<באסל גטאס:>
זה לא דברים אישיים.

<היו"ר מירי רגב:>
לא משנה. אני לא יודעת מה היה, אם נסע עם שני רכבים, אם נסע עם  3 רכבים.

<קריאה:>
אבל זה לא בסדר.

<היו"ר מירי רגב:>
נכון, זה לא בסדר.

<יעקב זוהר:>
אני חייב למקורות 2.5 מיליון שקל. ניתקו לי פעמיים.  אני חייב למשרד האוצר מיליון 100. מורידים לי כל פעם 100 אלף שקל. לפעמים לא מורידים ונותנים לי בקושי. אני לא יכול לקחת הלוואות על פי הסכם ההבראה עם משרד הפנים שאני חתמתי. לפניי חתמו ולא עמדו באבני דרך. אני חתמתי הסכם הבראה. כל פעם משדרגים אותו. גם השדרוגים לא מצליחים. אנחנו נמצאים עם  כל ראשי הרשויות שיש להם הסכמי הבראה של חמישים חמישים. אנחנו חושבים שאנחנו צריכים להיות בשמונים עשרים, כלומר לקבל 20% הלוואה ו-80%. אנחנו לאי יכולים לעמוד בהלוואות. אני חייב לעובדים 5 מיליון שקל שכר מהעבר. 

<היו"ר מירי רגב:>
לא משלמים לעובדים משכורות?
<יעקב זוהר:>
אני משלם משכורות בזמן. כל שביעי בחודש אני משלם משכורות. מאז שהגעתי הם לא מכירים משהו אחר. לפני זה זה לא היה, הם היו מקבלים משכורות מידי פעם ב-10 לחודש, ב-15 לחודש, חודש אחרי, חודשיים אחרי, שלושה חודשים אחרי. היום הם מקבלים כל שביעי בחודש עם כל הנלוות ועם הכל.  
<באסל גטאס:>
את החובות של העבר סוחבים.
<היו"ר מירי רגב:>
זה הגירעונות.

<יעקב זוהר:>
יש גירעונות. אני חתמתי הסכם הבראה .
<חנין זועבי:>
אין תכנית?
<יעקב זוהר:>
יש תכנית הבראה, אבל אנחנו לא מסוגלים לשלם.

<דוד אזולאי:>
ממתי תכנית ההבראה?

<יעקב זוהר:>
תכנית הבראה נחתמה באפריל 2014. 

<חנין זועבי:>
היא לא מספיקה.

<קריאה:>
היא שודרגה בפברואר.

<יעקב זוהר:>
הייתה תכנית הבראה.

<היו"ר מירי רגב:>
אין טעם בתכנית הבראה בלי שיש לו הכנסות. אין לו הכנסות חוץ מהארנונה של התושבים.  

<יעקב זוהר:>
91% מההכנסות שלי הם מהארנונה של התושבים. ביקשתי להקים ועדת חקירה  לחלוקת הכנסות עם אלון תבור, מפני שמי שסובל מאלון תבור זה אני. אני זה נין.
<דוד צור:>
מה אחוז הגבייה?
<יעקב זוהר:>
אחוז הגבייה בשנה קודמת היה 84%. 

<היו"ר מירי רגב:>
יפה מאוד.

<יעקב זוהר:>
אנחנו גובים מאנשים כסף – אני אומר דבר שכואב לי לומר אותו – אבל אנחנו לא מסוגלים לתת שירותים. אין לי רכב ניקיון, אין לי מתנ"ס, אין לי להחליף פנס תאורה.

<היו"ר מירי רגב:>
יעקב, מה אתה מציע?
<יעקב זוהר:>
ב-8 החודשים שאני נמצא שם עשיתי מה שלא עשו ב-5 שנים. צמצמתי גירעון ב-8 מיליון שקל. צירפתי את כל העיקולים בתיק האיחוד שמ-2008 נמצא שם. אני לא מסוגל לשלם עכשיו את תיק האיחוד. סביר להניח שבתוך פרק זמן יבקשו הנושים לפרק את תיק האיחוד. באיזה שהוא שלב השופט לא יוכל לרחם גם על יעקב זוהר, הוא יפרק את תיק האיחוד. אני לא קוסם. אני מתייעל. עשיתי סקר נכסים וקיבלתי 1100 השגות על הארנונה. אתם לא יודעים מה זה 1100 השגות. זהה טירוף. העליתי את הארנונה ב-2.5 מיליון שקל. אני הולך לבנות אולם ספורט. התחלתי כבר לשפץ את שלב ה' של בית הספר. אני הולך לסלול כבישים בישובים ב-22 מיליון שקל.
<חנין זועבי:>
מה אתה מציע?
<יעקב זוהר:>
אני לא יכול להציע פה אם לקיים בחירות או לא לקיים בחירות.
<חנין זועבי:>
מה אתה מציע לגבי מקורות ההכנסה?
<יעקב זוהר:>
בגלל שאני נציג הפנים אני לא יכול.
<היו"ר מירי רגב:>
מה אתה מציע? אין דבר כזה שאתה לא יכול.

<חנין זועבי:>
אין מקורות הכנסה.
<יעקב זוהר:>
המועצה איתי. כראש מועצה ממונה שמקבל תוספת תקציבים קשה לי להתנהל. אין לי שיקולים פוליטיים. 
<היו"ר מירי רגב:>
הוועדה שהוקמה תעבוד איתך בשיתוף פעולה? היא מדברת איתך? היא שומעת מה קורה?

<יעקב זוהר:>
יושב ראש הוועדה שאל אותי בשביל מה צריך את המועצה אם אני חושב שאני לא יכול לתת שירותים. הוא אמר לי, במילים אחרות,  שצריך לפרק את המועצה.
<חנין זועבי:>
אין לך דרישות לגבי הוועדה הממונה, לגבי מקורות ההכנסה? 
<יעקב זוהר:>
אני חושב שמענק האיזון שלי נמוך. המועצה הזאת בשביל להתקיים חייבת תוספת של 12 מיליון שקל בשנה. כל ראש מועצה שיגיע לשם לא יוכל לשרוד. אף אחד פה לא קוסם. אני במינוס מיליון שקל בחודש.
<חנין זועבי:>
מה הדרישות שלך לגבי אזור התעשייה?  

<יעקב זוהר:>
אני רוצה חלוקת הכנסות. בשביל מה הקמתי את זה? 

<חנין זועבי:>
אתה הגשת את הדרישות האלו לוועדה?

<יעקב זוהר:>
בטח שהגשתי. בגללי הקימו את הוועדה. בגללי גם אל-בטוף הקימו את הוועדה. אני ביקשתי חלוקת הכנסות. אני חושב שמגיע לי לקבל ולא לעפולה לקבל ממני. למה עפולה שותפים שלי בכלל? מה שייך עפולה לאזור תעשייה אלון תבור? אני אומר לכם, חברים, שכל מי שייבחר למועצה הזאת לא יוכל לשרוד. אני, שיש לי עוד מיליון 700 שקל בשנה תוספת ממונות,  מתקשה לשרוד. מה יעשה אחד חדש, ראש מועצה נבחר שאין לו מיליון 700 ממונות? הוא יביא מהכיס שלו? יהיו בחירות והוא ישב 3 חודשים.  יפרקו את המועצה אחרי 3 חודשים.

<חנא סוייד:>
אנחנו רוצים לשמוע ממשרד הפנים למה הוא נתן  למצב להתדרדר עד שהוא הגיע.
<היו"ר מירי רגב:>
משרד הפנים, האם היית שותף להקמת הוועדה? איך הגעתם למצב שממונה אחר ממונה הגיע למצב של ירידה וירידה ביכולת של מדינת ישראל לתת שירות לתושבים של המדינה?

<אפיף עמר:>
אני מציג את עמדת משרד הפנים. באשר לרשות מועצה אזורית בוסתאן אלמרג' הייתה לי הזכות  להיות ראש הוועדה הממונה הראשון,  לכן אני מכיר את הסוגיה. זאת מועצה שהתפזרה לאחר ועדת חקירה. משרד הפנים ניסה לקדם את העניינים שלה, אבל המועצה הייתה בכאוס, הייתה במצב תקציבי גרוע במיוחד. נכנסתי למועצה – אני מדבר על 2009 - כשיש לה גירעון נצבר של 24 מיליון שקל. היום יש גירעון של 40.
<באסל גטאס:>
אתם אחראים.

<היו"ר מירי רגב:>
היום הגירעון 34. 

<אפיף עמר:>
35. 
<היו"ר מירי רגב:>
זה לא 40.

<אפיף עמר:>
זה לקראת 40, כי יש עוד דברים בדוח האחרון. עם גירעון שוטף של 8.5 מיליון שקל התפזרה הוועדה. יצאתי משם אחרי שנה וחודש עם גירעון של 4.5 מיליון שקל בשוטף. יש בעיה של התנהלות מוניציפאלית ותקציבית.  מאחר וההתנהלות לא הייתה תקינה, גם לעובדים הבכירים שהיו קיימים שם לא היה הרבה מה לתרום.  צריך לעשות רה ארגון במנגנון הזה בשיפור כוח האדם.  אם תהיינה בחירות ותבוא הנהלה חדשה, המלצות הוועדה ירחפו מעל ההנהלה החדשה. יעודדו את ההנהלה החדשה לעשות רה ארגון בכוח האדם, במנגנון, להמשיך עם הפעולות שיעקב זוהר מוביל  עכשיו על בסיס תכנית ההבראה. 

<היו"ר מירי רגב:>
מה ההמלצה? כאחד שהיית הממונה הראשון, האם אתה חושב שצריך לפזר את הישובים?
<אפיף עמר:>
אני חושב שלא.  זאת עמדתי האישית. אני תומך גם בעמדתו של השר. 
<דוד אזולאי:>
בואו נשמע מה עמדת השר. הוא מייצג את המשרד.
<היו"ר מירי רגב:>
הוא הקים ועדה.
<חנין זועבי:>
הם אמרו שההמלצה היא לפזר את המועצה.
<אפיף עמר:>
המלצת שר הפנים מיום 17.7 היא לקיים בחירות ב-4 לדצמבר. אנחנו תומכים בהמלצה הזאת. אנחנו חושבים שהמהלכים שיעקב זוהר מוביל עכשיו לא יכולים להיעצר גם יהיו בחירות. להיפך. הם יאתגרו את ההנהלה החדשה שתיבחר. 

<היו"ר מירי רגב:>
אני חושבת שאתה טועה טעות חמורה.

<אפיף עמר:>
אנחנו תומכים בעמדה לקיים בחירות.
<היו"ר מירי רגב:>
השר תומך, לכן הוא גם יוזמן לוועדה. ועדת הפנים היא ועדה מפקחת על המשרדים, היא לא חותמת גומי של מישהו.
<תמר זנדברג:>
בואו נבדיל בין עמדה למצב קיים.  הוא הכריז בחירות כי זה מה שחייב. 

<היו"ר מירי רגב:>
כרגע המצב הקיים הוא שיש תאריך לבחירות, אבל הקים במקביל שר הפנים ועדה שתבחן שתי מועצות אזוריות, ביניהם בוסתאן אלמרג', כדי לדון בעתידה המוניציפאלי, הכנסותיה העתידיות והמשך קיומה של המועצה. 

<אפיף עמר:>
נכון. אנחנו חושבים שזה לא ייעצר. קבלת המלצות או דחייתן על ידי השר יכולות להיות בכל עת. 

<דפנה הולץ-לכנר:>
אני מייצגת את כפר נין. זה אחד הכפרים מטעם המועצה האזורית בוסתאן אלמרג'. כפי ששמענו כאן, לא צריך להרבות בעניין.
<באסל גטאס:>
את מייצגת את התושבים?

<דפנה הולץ-לכנר:>
כן, את התושבים.
<היו"ר מירי רגב:>
איזה ועד את מייצגת?
<דפנה הולץ-לכנר:>
את יו"ר הוועדה ונציגים מטעם כפר נין שמגיעים ונמצאים בוועדת החקירה, מביעים את עמדותיהם וכו'.
<היו"ר מירי רגב:>
יש כאן עוד נציגים מנין. מוחמד עומרי, היא מייצגת אותך? 

<מוחמד עומרי:>
לא.

<היו"ר מירי רגב:>
את מייצגת חלק – גדול או קטן זה לא משנה - מהתושבים של נין.
<דפנה הולץ-לכנר:>
היות וזאת לא ועדת החקירה וכאן לא יוכרעו השאלות האלו, אז זה פחות חשוב. המצב הכספי הנוכחי ומצב מתן השירותים המוניציפאליים הוא כל כך עגום, שאין צורך אפילו להכביר בכך. הראיה היא עצם הקמת ועדת החקירה כדי לבחון את שאלת הגבולות, לראות איך באמת כדאי להתקדם מכאן. במסגרת הישיבות של ועדת החקירה אני מאוד מתרשמת מהרצינות של העבודה. אני רואה שבמסגרת הוועדה הם בוחנים בעובי הקורה מה כל כפר רוצה, רוצים לשמוע את עמדות הצדדים, את עמדות האנשים, את התושבים בשטח, כדי למצוא את הדרך הנכונה ביותר לתת מענה לשירותים המוניציפאליים ופתרון לבעיית הגירעון העמוק שאליה נקלעה בוסתאן אלמרג'. אנחנו כמובן במסגרת החוק נמתין ונראה לאיזה מסקנות יגעו במסגרת הוועדה.

האנשים ששמעתי ואני מייצגת מכפר נין במסגרת הוועדה מעוניינים להתאחד עם מועצה אזורית עמק יזרעאל. הם חושבים שזה הדבר היחיד שיכול להיות למי שחפץ חיים במסגרת מתן השירותים. החברים שם מייצגים ומדברים בוועדה על כך שממילא הרבה מאוד שירותים ניתנים לתושבים על ידי גופים של הממשלה. הם לא רואים שום סיבה למה לא ניתן יהיה לקבל שירותים של מים, ביוב, מדרכות, חשמל, תאורה, כל השירותים המוניציפאליים על ידי המועצה האזורית עמק יזרעאל. זאת עמדתם. הוועדה עוסקת בכך.
<היו"ר מירי רגב:>
את בעצם אומרת שיש רצון לפזר את המועצה כתוצאה מההיסטוריה של מה שקרה. זאת גם ההמלצה שאתם מביאים לוועדה כשאתם נפגשים איתה. נין רוצה להיות מסופחת, רוצה להצטרף לעמק יזרעאל.
<דפנה הולץ-לכנר:>
כן. הקושי הקיים כרגע, שלדעתי לשם כך הוועדה הזאת כאן התכנסה - -היא לא עושה את עבודתה של ועדת החקירה.  היות ומשרד הפנים ממשיך בהליכי בחירות כי לפי החוק  6 חודשים לפני מועד הבחירות הוא מתחיל בהליכים, הוא בא לשטח, הוא בודק ועדות קלפי - -
<היו"ר מירי רגב:>
6 חודשים מזמן הסתיימו.
<דפנה הולץ-לכנר:>
כבר התחילו את כל הפעולות. אנשים משקיעים כספים, מתחילים להתמודד לבחירות. יש מצב אנומאלי שנוצר. מצד אחד, יש ועדת חקירה מטעם משרד הפנים, שכולם מברכים עליה ואני מעריכה שהיא תעשה את עבודתה נאמנה. מצד שני, אותו משרד פנים ממשיך ומקדם הליכי בחירות, מגיע לשטח. אנשים התחילו להשקיע כספים ואת כל מרצם לצורך בחירות שאולי וככל הנראה יתייתרו. אני חושבת שכדאי כאן בוועדה הזאת לצאת בקריאה בעניין. 
<באסל גטאס:>
אם את חושבת שהוועדה התכנסה בכדי לדחות או למנוע את הבחירות, את טועה. זאת לא הייתה מטרת הדיון.

<דוד אזולאי:>
גברתי יושבת הראש, אני רוצה שנדע קצת היסטוריה על המקום הזה. הישובים האלה היו מחוברים למועצות האזוריות השונות. אחר כך הוקמה מועצה אזורית אחת גדולה. אחר כך המועצה האזורית הזאת פוצלה לשניים: לבוסתאן אלמרג' ואל-נטוף. המעניין הוא שבאל-נטוף הייתה יציבות שלטונית לאורך כל השנים. היא תפקדה במשך כל השנים. עובדה שהמקום הזה מתפקד. מה שקרה בבוסתאן אלמרג' שווה בדיקה וחקירה. עד היום אני לא מצליח להבין מה קרה שם. היה ראש מועצה שכיהן  כ-7 שנים בתור ראש מועצה. אחר כך , לאחר שהועבר מתפקידו, התחילו החילופים של ראשי מועצות. בסך הכל אנחנו נמצאים היום אחרי 5 ראשי מועצות שהתמנו. כל אחד עשה את שלו והלך. התוצאה היום היא הצטברות של גירעונות קשים ביותר. אני בהחלט מבין את יעקב זוהר שאומר שאי אפשר לתפקד.  גם אם הוא מתפקד אני לא יודע איך . לא יכול להיות ישוב שגורר גיבנת של 40 מיליון שקל. אנחנו לא מדברים על עיר של 50 אלף תושבים, אנחנו מדברים על כמה כפרים קטנים שכל אחד הוא משפחה בפני עצמה. זה עדיין לא מגיע לעשרות אלפי תושבים בערים  שנושאות כזה גירעון.
עם כל הכבוד לוועדת החקירה, אם ההמלצות שלה  לא יהיו מגובות תקציבית, לא יקרה שום דבר. גם אם יבוא ראש מועצה אחר שייבחר, הוא לא יפתור את הבעיה. את יודעת מה, אני חושש להגיד את זה אפילו. יהיו בחירות עוד חצי שנה, ייבחר ראש מועצה מקומית ואנחנו חוזרים על אותו סרט שהולכים למנות שוב פעם ועדה קרואה. לשלוח היום את יעקב זוהר לשם זאת לא חוכמה גדולה. נכון שיש לו ידע וניסיון בניהול מועצה, אבל רבותיי, הרמטכ"ל הכי טוב בלי חיילים לא יכול להתנהל. זה מה שקורה כרגע בבוסתאן אלמרג'.
<היו"ר מירי רגב:>
מה אתה מציע?

<דוד אזולאי:>
 אני מציע שמשרד הפנים יתחשב במצב כרגע - יש כרגע ראש מועצה - ויתחיל להזרים תקציבים על מנת להעמיד אותם על הרגליים. יש נושים, בעלי חוב, איחוד תיקים שעשו בזמנו. אני לא יודע איפה עומד היום איחוד התיקים. אין לי מושג. כמה זמן אפשר להחזיק את הנושים האלה?
<יעקב זוהר:>
חייבים מיליון 100 להוצאה לפועל.
<דוד אזולאי:>
יש תשובה. חשבתי שאין תכנית הבראה. יש תכנית הבראה. מי יכול לעמוד בתכנית הבראה עם 40 מיליון שקל כשאין לו כסף לתשלום שכר, שזה הדבר הראשון מכל הדברים האחרים? איך הוא יכול להתקיים? יש פה נתון אחד שכדאי שנדע אותו כולנו. הערתי אותו ליועץ המשפטי של משרד הפנים.  הבחירות נקבעו ל-2014 על ידי הוועדה פה ועל ידי משרד הפנים. זה קיבל תוקף של פסק דין של בג"ץ. כדאי שתבדוק את הנושא הזה. זה לא בא באוויר. הייתה עתירה של התושבים. מי שממליץ כאן על פיזור המועצה ולחבר אותה למועצות האזוריות, מחזיר את המצב 10 שנים אחורה. למה קמו המועצות האזוריות האלו? הן קמו כי יצאו מהמועצות האזוריות היהודיות. בואו נקרא לילד בשמו. יש מועצות אזוריות יהודיות. התושבים של בוסתאן אלמרג' ואל-בטוף לא רוצים. 
<היו"ר מירי רגב:>
אתה קורא לא לפזר.
<דוד אזולאי:>
לא לפזר. אם רוצים ללכת לבחירות – בבקשה.  אם לא, אז להשאיר את זה ולדחות את מועד הבחירות. צריך לקבל החלטה מידית. אין זמן.
<חנין זועבי:>
הפיזור לא עומד על הפרק. עניין הפיזור עומד על הפרק?
<היו"ר מירי רגב:>
הכל עומד כנראה. 

<עבדאללה זועבי:>
עננת הפיזור מרחפת מעל התושבים.

<היו"ר מירי רגב:>
יש כאן סקר דעת קהל בקרב תושבי מועצה אזורית בוסתאן אלמרג'. הסקר נערך על ידי מאגר מוחות. 

<קריאה:>
הזמין אותו מר יעקב זוהר. כמה שילמת להם? זה היה על חשבוננו. לא צריך סקר.
<היו"ר מירי רגב:>
אתה יודע מה הסקר אומר?

<קריאה:>
הסקר אומר שהרוב רוצים בחירות. 

<היו"ר מירי רגב:>
לא. הסקר אומר  ש-60% רוצים פיזור, לא בחירות. 
<קריאה:>
לא נכון. 

<היו"ר מירי רגב:>
מה אתה רוצה ממנו? הוא רוצה תפקיד. הוא רוצה להישאר. מה אתה תוקף אותו?
<קריאה:>
אולי 5% רוצים פיזור.

<היו"ר מירי רגב:>
הסקר אומר ש-60% רוצים פיזור.
<עבדאללה זועבי:>
תודה לחבר הכנסת חנא סויד שיזם את המפגש הזה.  היה חשוב שזה יתקיים. תודה לחברים האחרים שמשתתפים. התחושה שלי, גברתי היושבת-ראש, שיש כאן כבר פסק דין והמשפט לא התקיים. עננת הפיזור מרחפת מעל הכפרים. הופעתי בפני הוועדה ביום ראשון. הוועדה כמעט סגורה על פיזור המועצה, כי זה הדבר הכי קל לוועדה לעשות בהמלצת משרד הפנים. המצב הזה של המועצה לא הגיע ביום אחד, אלא הגיע במשך 13,14 שנים, מאז הקמת המועצה הראשונה ב-2002. במשך 7 שנים, מהיום הראשון התרענו בפני משרד הפנים על מצבה העגום של המועצה ולאן המועצה הזאת הולכת להגיע. המכתבים שלנו הציפו את המגרות של משרד הפנים. כשראו שבוסתאן אלמרג' קורסת, לא מגישה את השירותים המינימאליים לתושבים, כמו איסוף אשפה, תשלום משכורות ואפילו ניירות טואלט בבתי הספר, נזכרו שיש מועצה. הדבר הכי פשוט זה לפרק את המועצה ולהביא ועדה קרואה. הוועדה הקרואה, עם כל הכבוד, זה מן איוש של תפקידים של כל מיני אנשים. אחד מהם, שהוזכר שמו, ניהל את המועצה בשלט רחוק. בריון כזה שישב באיזה שהוא מקום, לא יודע איפה, וניהל את המועצה. כך המועצה התדרדרה למצב שהיא נמצאת בו היום.  המועצה הגיעה למצב בו היא נמצאת היום, בגלל - -
<היו"ר מירי רגב:>
אני לא רוצה להגיד למה המועצה הגיעה. כולנו מסכימים שמצב המועצה הוא בכי רע. מה המלצתך?
<עבדאללה זועבי:>
אם אני מקיש מעולם הרפואה שאני בא ממנו, אז יש 3 שלבים שבהם אנחנו נפגשים עם המטופל. השלב הראשון זה מצב המועצה. הדבר השני הוא האבחון, כי אנחנו יודעים שהמועצה קורסת. השלב השלישי הוא הטיפול. הטיפול הוא של משרד הפנים, כי מי שהביא את המצב העגום הזה - -
<היו"ר מירי רגב:>
מה אתה ממליץ?
<עבדאללה זועבי:>
אין טעם לעשות בחירות.
<היו"ר מירי רגב:>
אתה מתנגד לבחירות?

<עבדאללה זועבי:>
כן.

<היו"ר מירי רגב:>
גם לפיזור?

<עבדאללה זועבי:>
כן.

<היו"ר מירי רגב:>
אתה אומר שהמועצה צריכה להישאר כמו שהיא, רק צריך להרים אותה ולייצג אותה. זה מה שאומר חנא.
<עבדאללה זועבי:>
זה ההיגיון, זה השכל הישר, זה הרציונל. 

<תמר זנדברג:>
תודה על קיום הדיון על אף הימים הלחוצים. אני לא אחזור על תיאור המצב. גם חבר הכנסת חנא סוייד בפתיחת הדברים וגם הרבה מהדוברים תיארו אותו בצורה מאוד חדה. גם הממונה הנוכחי, שהוא הממונה הרביעי, החמישי או השישי - -

<יעקב זוהר:>
החמישי.

<תמר זנדברג:>
כולנו מסכימים וברור שהמועצה הקיימת שמונה 4 כפרים היא לא בת קיימא, היא לא יכולה להמשיך להתקיים. היו מועצות נבחרות, היו מועצות ממונות. אין מקורות הכנסה בני קיימא למועצה. אנחנו כאן בוועדה עוסקים הרבה במצב של רשויות מקומיות והיכולת שלהן להתקיים. אני באה מרשות מקומית חזקה ועשירה - תל אביב. 15% מהתקציב של תל אביב הוא מארנונה למגורים. אין מועצה ואין רשות מקומית בישראל שיכולות להתקיים רק מארנונה על מגורים, גם אם תהיה גבייה של 100%. אין דבר כזה. חייבים מקורות הכנסה בני קיימא, שזה מעסקים, מאזור תעשייה או מאיזה שהוא מקור מניב שהוא לא ארנונה למגורים. זה ברור. גם אם מגיעים לאחוזי גבייה גבוהים, בלי מקור הכנסה הרשות תמשיך להיות גרעונית.
<היו"ר מירי רגב:>
כן, אבל את זה הוועדה אמורה לבדוק. מה את ממליצה במצב הקיים? אני רוצה לדעת אם הוועדה כולה מסכימה להמלצה שהביא חנא.
<תמר זנדברג:>
אני חושבת שזה הזוי לקיים את הבחירות  בעוד 4 חודשים מעכשיו, ועוד בזמן שיושבת ועדת החקירה וחוקרת וממליצה. ועדת החקירה היא כמו כל ועדות החקירה שאנחנו מכירים. היא לא רק לעניין המעמד של פיזור, לא פיזור. היא ועדת חקירה לעניין שינוי גבולות וחלוקת הכנסות. זה הדבר המרכזי. צריך לחכות להמלצת הוועדה, ולדחות כרגע את הבחירות. אם אפשר להגיע למצב שהמועצה הזאת יכולה לעמוד על הרגליים עם מקור הכנסה אזורי שיכול לבוא מאזור תעשייה או מאיזה שהוא מקום, אז בסדר. אם לא, יכול להיות שצריך לפרק את המועצה ולחלק את הכפרים כל אחד לפי בחירתו.  אני בעד שיעשו סקר, שיעשו משאל בין התושבים. יש מסביב מועצות אזוריות ייעודיות עם מקורות הכנסה, עם אזורי תעשייה. אנחנו מדברים כאן הרבה פעמים על צדק חלוקתי, על חלוקת הכנסות צודקת בין הרשויות. גם לכפרים של המעצה הזאת מגיע חלק בר קיימא מהמשאבים שקיימים באזור.
<היו"ר מירי רגב:>
את אומרת להמתין כרגע להחלטת הוועדה. בינתיים אני רושמת מי בעד פיזור ומי לא. בינתיים שניים נגד, אחד בעד.
<חנא סוייד:>
אני לא בעד פיזור.

<חנין זועבי:>
אף אחד לא בעד פיזור.

<חנא סוייד:>
אני חושב שזאת לא אופציה.

<חנין זועבי:>
זאת אופציה הזויה.

<תמר זנדברג:>
אני מציעה שנסתכל על התושבים. התושבים הם ערך. 

<חנא סוייד:>
אני רוצה להבהיר שאני נגד פירוק המועצה. אני חושב שהמועצה צריכה להישאר מועצה.
<היו"ר מירי רגב:>
לחזק אותה וללכת לבחירות.

<חנא סוייד:>
להבריא אותה.
<היו"ר מירי רגב:>
אני בעד המלצתך בדיוק כמו שדוד בעד המלצתך. כרגע היחידה המתנגדת לנושא הישארות המועצה כמועצה זאת תמי. 

<תמר זנדברג:>
אני לא אמרתי את זה. מועצה אזורית זה כלי, זה לא ערך. זאת לא קהילה בפני עצמה. הכפרים הם קהילה. התושבים הם החשובים. הם צריכים לקבל את מקורות ההכנסה. אם אפשר להגיע למקור הכנסה בר קיימא שיקיים את התושבים בכפרים כמו שצריך - מצוין. אם לא, כל כפר - -
<היו"ר מירי רגב:>
אני רוצה להביא המלצה לשר.

<תמר זנדברג:>
קודם כל, לדחות את הבחירות ולחכות להמלצת ועדת החקירה.  

<היו"ר מירי רגב:>
מתוך כוונה לחזק את המועצה, לא לפזר אותה, אחרת מה עשינו בזה?
<תמר זנדברג:>
מתוך כוונה לחזק את התושבים ואת הכפרים.
<היו"ר מירי רגב:>
 המועצה היא כלי לחזק את התושבים.
<אחמד זועבי:>
אני רוצה להודות לחבר הכנסת חנא סוייד על כינוס הוועדה ועל הזמנתם של האנשים האלה. זה כדור שלג שלא ניתן לעצור אותו. בשנת 2008 מצב המועצה חייב את שר הפנים למנות ועדת בדיקה להתנהלות המועצה והעומד בראשה. כשהוועדה סיימה את בדיקתה, המסקנות היו ברורות - לפזר את המועצה, להדיח את ראש המועצה ולמנות ועדה קרואה שתשפר את המצב ותביא להבראת המועצה, למרות הממצאים והנתונים הנוראים.
הוועדה הקרואה קיבלה מינוי ל-4 שנים עד מועד  הבחירות  שנקבע ל- 4 בדצמבר 2012. במשך -4 שנים, ובגלל חומרת המצב, החוב הכבד והגירעון האדיר והעיקולים הרבים על המועצה, אפילו ראשי ועדות קרואות לא הצליחו להושיע. הסבל של התושבים הלך וגדל, למרות שבזמן הזה התחלפו שלושה ראשי מועצה.

<היו"ר מירי רגב:>
מה אתה ממליץ?
<אחמד זועבי:>
בהתקרב מועד הבחירות קמו תושבים מהכפרים והגישו עתירה לבג"ץ. בנובמבר 2013 מונה לראשות המועצה מר יעקב וזהר, שהוא בעל ניסיון מוכח בניהול  מועצות במצוקה. מאז מינויו חלה תפנית חיובית בניהול ענייני המועצה. הוא אפילו הצליח משום מקום להקטין את הגירעון ב-2 מיליון שקל בתקופה של 8 חודשים. בימים אלה מינה שר הפנים ועדה לבדיקת איחוד רשויות, הרחבת גבולות וחלוקת הכנסות בין הרשויות. שמעתי שזה ועדת איחוד רשויות. המנדט שלה זה לפזר את המועצה. אנחנו לא נסכים לזה. הוועדה עדיין עובדת וטרם סיימה את עבודתה. לא ידוע איזה המלצות תביא בפני השר. במקביל, הקים משרד הפנים ועדת בחירות להכין את הבחירות בבוסתאן אלמרג' שמתקיימות בתאריך 2 לדצמבר 2014. מאחר וועדת הבדיקה טרם קבעה מה הוא המעמד המוניציפאלי של המועצה האזורית בוסתאן אלמרג', אני מבקש בשמי ובשם רוב האנשים מכפר מצר להקפיא את עבודת ועדת הבחירות, לדחות את הבחירות למועד אחר, ולאפשר את המשך כהונתו של מר יעקב זוהר המנוסה כראש המועצה. אם ועדת החקירה תקבל החלטה לפרק את המועצה, אנחנו נתנגד להחלטה בגלל ניסיון העבר של הישוב דחי שהיה שייך לעפולה.  

<היו"ר מירי רגב:>
מתי זה היה? דחי היה שייך לעפולה בעבר?
<עבדאללה זועבי:>
עד 2002.

<היו"ר מירי רגב:>
אתה בעצם מקבל את ההמלצה של חנא.
<אחמד זועבי:>
אני אומר שאין שום זכות שהמועצה תמשיך להתקיים אם לא יהיו לה הכנסות נוספות שיעזרו לה להגיע לעצמאות כלכלית ולשרת את התושבים. אין שום זכות לקיום המועצה אם לא יהיו הכנסות נוספות. 
<דוד צור:>
אני מצטרף לכל מה שאמרה תמי. אי אפשר להיכנס פה למערכת בחירות בזבזנית. נכון שערך חוק היסוד של לבחור ולהיבחר הוא חזק. אני מניח שעל העיקרון הזה גם בג"ץ קבע את מה שקבע. בג"ץ אמר בסיפא של הדברים שצריך לייצב את המועצה הזאת מבחינה כלכלית. הוועדה חייבת להאיץ את עבודתה כדי להתיישר ולהתחבר לאמירה הזאת של בג"ץ. אני לא יודע אם היא תספיק בטווח של - -
<היו"ר מירי רגב:>
כבר אין לה. 6 חודשים לפני כבר לא רלוונטי.
<תמר זנדברג:>
זה כבר 4.5.
<דוד צור:>
ההמלצה בסוף היא לא לקיים את הבחירות בדצמבר, אלא להמתין לסיום עבודת הוועדה. עבודת הוועדה חייבת להתרכז במודל הקיום של המועצה, של הישובים, איך הם אמורים להתקיים, לא בדברים המינהליים. יש פה אחוזי גבייה עצומים. אין פה איזו רשלנות של מועצה, של רשות או של ראש מועצה שהיה לפני שלא גובה מהתושבים, אלא יש פה מודל של קיום בחסר. 

<באסל גטאס:>
כך המצב של כל הרשויות הערביות. מה ייחודי להם?
<דוד צור:>
אני מסכים שזו בעיה ברוב הרשויות הערביות. שינוי גבולות גזרה, אולי איחוד רשויות או הצעות אחרות שיבואו בתוך הוועדה,  לא ללכת כרגע למהלך של בחירות.
<חנא סוייד:>
זה לא נקרא גזרה. גזרה זה בתפקיד הקודם שלך. מדובר בתחומי שיפוט.
<דוד צור:>
כן, שינוי תחומי השיפוט. ההמלצה שלי היא חד משמעית לא לקיים את הבחירות בדצמבר.
<היו"ר מירי רגב:>
אתה מקבל את ההמלצה של חנא לא לפזר וגם לא לבוא מתוך כוונה לפזר.  

<דוד צור:>
לא לעשות כרגע פעולות,  אלא לתת לוועדה הקרואה לעבוד. במקביל, לתת לוועדת החקירה לומר את דברה.

<סאהר שלבי:>
אנחנו שומעים פה על דברים ממש נוראיים בבוסתאן אלמרג'. מר אפיף אמר שהגירעון גדל בתקופת הוועדות הממונות. זה דבר חמור מאוד. מר יעקב זוהר דיבר על 600 אלף שקל שכר עובדים. זה דבר מאוד חמור. אני לא יודע למה מחזיקים כל כך הרבה עובדים.
<יעקב זוהר:>
אמרתי מינוס 600 אלף בחודש. לא אמרתי עובדים.
<סאהר שלבי:>
אנחנו אחרי  4 ועדות ממונות. עם כל הכבוד למר יעקב זוהר על מה שהוא עושה, אנחנו בינתיים לא רואים באופק הקרוב איזה משהו שיכול לעזור לנו.  אנחנו רוצים שתקופת הוועדה של מר יעקב זוהר תסתיים ב-2 בדצמבר. אנחנו רוצים בחירות שאנחנו ננהל. זאת זכות לגיטימית שלנו. הוועדות הממונות עשו לנו עוול, הביאו לנו הרבה חובות. 
<חנין זועבי:>
לפני הוועדות הממונות המצב היה טוב?
<סאהר שלבי:>
יותר טוב מהוועדות הממונות.

<עבדאללה זועבי:>
הוא מייצג רק את עצמו. הוא לא מייצג את תושבי סולם.
<באסל גטאס:>
גם אתה מייצג רק את עצמך.
<סאהר שלבי:>
אנחנו רוצים להגדיל את תחום השיפוט כדי להביא עוד הכנסות. זה הפתרון היחיד. לא ועדה ממונה ולא פיזור.

<דוד צור:>
זה תעשה דרך בחירות? כשהיה ראש עיר שנבחר המועצה הייתה בגירעון עצום.

<באסל גטאס:>

ברור שהדיון טעון. ברור שיש חילוקי דעות. אם היינו עושים סקר, אני בטוח שהיינו מקבלים תוצאות שונות. רק דבר אחד ברור, מבחינתי, מבחינת העמדות כלפי השלטון המקומי. אני בעד לשמר את הצורה הקיימת של איחוד הרשויות או המסגרת הארגונית. לא ידעתי שקיימת אצלנו מועצה אזורית. כל המועצות האחרות הן מועצות מקומיות, לא מועצה אזורית. מי השנייה?
<יעקב זוהר:>
אל- בטוף. 
<באסל גטאס:>
זה המקרה היחידי. כל השאר הם רשויות מקומיות. אני חושב שזה יתרון. אם כבר עשו את הטעות הזאת ונתנו לנו מועצה אזורית, אנחנו צריכים לשמר אותה. לא לוותר ולא לשאוף למועצה מקומית, כמו שידידי חנא חשב שיותר טוב. יש יתרונות אחרים , נוספים וחשובים שיישארו. אתם צריכים להחזיק בשתי ידיים את המועצה האזורית.
<חנא סוייד:>
אני לא הבנתי למה אתה מתכוון.
<באסל גטאס:>
אני חושב שהמסגרת של מועצה אזורית - -

<חנא סוייד:>
את המסגרת צריך לשמר. אפשר לקרוא לה מועצה מקומית, אפשר לקרוא לה מועצה אזורית, אבל על המסגרת צריך לשמור.
<באסל גטאס:>
המעמד המוניציפאלי היחידי שקיים במגזר הערבי הוא מועצה מקומית. 
<חנא סוייד:>
אתה חושב שהוא יותר טוב?
<חנא סוייד:>
אין לך את הנתונים הדרושים.
<באסל גטאס:>
אני חושב שההנהגה המקומית, מי שייבחר או הוועדה הממונה צריכים לנצל את היתרונות של המועצה האזורית. זה משהו שאפשר לבנות עליו. אני נגד פירוק למועצות נפרדות, או להתחיל לחבר. אני מתלבט בנקודה אחת. אני תמיד בעד בחירות. זו הנטייה של איש שמאמין בזכות האנשים לבחור ולהיבחר. אני חושב שהרצון של התושבים הכי טוב שיתבטא בבחירות. אתם מפחדים שאם תבוא מועצה נבחרת חדשה או הנהגה חדשה משרד הפנים לא ייתן לה, לא יגבה אותה או לא ייתן לה כסף, כמו שהוא עשה  - עוד אין הוכחות שכך יקרה - עם הוועדה הממונה. הניסיון שלכם עצמכם עם 5 שנים של ועדות ממונות שהיו לפני זוהר היה ניסון גרוע. אם אפילו תהיה מחשבה לדחות את הבחירות, שאני בטוח שיש אנשים שיתכננו ללכת לבית משפט נגד הניסיון הזה, צריך לתחום את זה בזמן, כלומר לדחות ל-6 חודשים או לשנה על מנת שזוהר והוועדה הקיימת ימצאו את פתרון הקסם ויפתרו את הבעיה.  אני נגד פירוק,  נגד דחיית הבחירות, אלא אם כן זה יהיה כפוף להבטחה של משרד הפנים, כמו שהיה במקרה של טייבה שהזרימו  30 מיליון או 20 מיליון. 
<אחמד טיבי:>
150 מיליון.
<באסל גטאס:>
אם תהיה התחייבות של משרד הפנים להציל את המועצה,  אפשר יהיה לדחות את הבחירות בחצי שנה.
<יעקב זוהר:>
בגודל שלי אני יותר גרוע מטייבה.
<באסל גטאס:>
לגבי מקורות ההכנסה. אתם אומרים שאם אין מקורות הכנסה והמועצה לא תהיה עצמאית, יצטרכו לפרק אותה. המצב שלכם לא שונה מאף יישוב ערבי אחר. מאיפה מקורות ההכנסה של ראמה, סאג'ור ועוד כמה יישובים שיש בהם קצת אזורי תעשייה ומסחר? 
<קריאה:>
לא נכון.
<באסל גטאס:>
אני אומר לך שזה נכון. 80% מההכנסות של הישובים העצמאיים באות מארנונה על בתים. כותבים על זה. אולי לכם, בגלל שאתם ישובים קטנים וכפריים, יש פחות מסחר מאחרים. 
<קריאה:>
מדובר על סוציו אקונומי מאוד נמוך.
<באסל גטאס:>
אסור לקשור בין ההכנסות העצמיות שבאות מהארנונה. אם יפרקו אתכם תהיה אותה ארנונה, אם יאחדו אתכם תהיה אותה ארנונה. אם בכמות הארנונה מגיעים ל-84%, זה מצוין. ההכנסות המשלימות צריכות לבוא ממענקי איזון של משרד הפנים, או, וזה עדיף לגבינו, מחלוקת הכנסות בין אזורי התעשייה מסביב.  לזה צריך לשאוף. אתם צריכים להתאחד בדרישה שהמסגרת הארגונית תישמר. אתם צריכים לעמוד על זה שהבחירות יתקיימו או יידחו בשנה, בתנאי שמשרד הפנים יתחייב שבשנה זו הוא יזרים סך כסף מסוים.
<תמר זנדברג:>
למה שלא יהיו עם מועצות שיש להם אזורי תעשייה?
<באסל גטאס:>
שיתחברו אליהם?

<חנין זועבי:>
למה לא את האופציה השלישית של רשות ערבית עשירה? למה תמיד בין שני המסלולים?
<תמר זנדברג:>
בסדר גמור. למה עם מענק איזון?
<חנין זועבי:>
לא מענק איזון.

<באסל גטאס:>
אזור תעשייה אלון תבור קם על הקרקעות שלהם. ההכנסות הולכות ליהודים, הזיהום הולך אליהם, לישובים הערביים.
<דוד אזולאי:>
אני מפנה אותך למועצות האזוריות שיש שם ישובים ערביים. אם תשאלי את התושבים הערביים לגבי עמדתם, הם יגידו לך שהם לא רוצים להישאר שם. לצערי הרב, הם לא בדיוק מקבלים את החלק ההולם אותם בעוגה השלימה.
<תמר זנדברג:>
זאת הבעיה.

<קריאה:>
 לא עצם ההימצאות שלהם שם.

<דוד אזולאי:>
אל תשכחי שהמקור של המועצה הזאת היה לפני כן בתוך המועצות האזוריות היהודיות. הן פורקו והפכו לשתי מועצות אזוריות. 
<חנין זועבי:>
הגלבוע, למשל. תשווי בין הישובים הערביים בתוך מועצה אזורית גלבוע לבין הישובים היהודים. אדוני היושב-ראש, ההיגיון של פיזור, חיסול או פירוק המועצה האזורית הוא עיקרון מבזה שאומר שהישובים  הערביים לא יכולים להתקיים בפני עצמם. זאת המועצה האזורית הערבית היחידה כמעט שאותה הם מפרקים. זה ביזיון לעיקרון הבחירות. זה החלק שבו אנחנו יכולים לנהל את עצמנו ואת העניינים של עצמנו. לצערי, אנחנו לא מנהלים אותם טוב. לצערי, כאשר אנחנו בוחרים אנחנו לא בוחרים את ראש המועצה על פי קריטריונים אובייקטיביים. זה כלל שאני חושבת שתקף לכל הישובים הערביים.
<דוד אזולאי:>
בזה אני מסכים איתך.

<חנין זועבי:>
הרעיון של לפרק ולפזר אומר שהתושבים והמועצה המקומית הערבית לא יכולים להתקיים בפני עצמם. זאת מסקנה מאוד מסוכנת. הנושא אינו בחירות ואינו אם להמשיך את הוועדה הממונה. זה  אינו נושא של כוח אדם. זה נושא של מקורות ההכנסה הכלליים של המועצה. גם כאשר הולכים לבחירות, וגם כאשר ממשיכים עם אותה ועדה ממונה, הבעיה מתקיימת, ממשיכה. הבעיה היא עם מקורות ההכנסה. השאלה היא לא אם ללכת לבחירות או לא ללכת לבחירות. השאלה איך מעצימים את ההכנסות הכלכליות של הישובים האלה. זה העניין. גברתי היושבת-ראש, אנחנו לא פותרים כלום אם לא יוצאים עם המלצה להגדיל את מקורות ההכנסה על ידי חלוקה עם אזור התעשייה שהוקם על אדמות התושבים. זו הדרישה שאתם חייבים למסור.  אם התושבים מסכימים שהבעיה היא מקורות הכנסה, אנחנו חייבים לצאת בדרישה להרחיב את תחום השיפוט של המועצה המקומית ואת מקורות ההכנסה. 
<יעקב זוהר:>
מועצה אזורית, לא מועצה מקומית.

<חנין זועבי:>
את המועצה האזורית להרחיב, ולהתחלק עם אזור התעשייה.

<אחמד טיבי:>
אני מדבר כחבר כנסת שמתעניין בבוסתאן אלמרג', אבל גם כאדם שבא מישוב מנוסה שמצבו היה גרוע ועדיין רע – טייבה,  שהתנסה בוועדות קרואות.
<עבדאללה זועבי:>
עם פרוגנוזה טובה.

<אחמד טיבי:>
עכשיו אני אסביר למה. זה לא בגלל הוועדה הממונה. נדמה לי שאצלכם היו יותר ראשי ועד ממונים מאשר בטייבה. זה כלי ניסוי לא צודק לגבי ישובים קטנים כאלה, גם לא לגבי טייבה. מה שאני חש פה – אני יושב פה מתחילת הישיבה - שיש חילוקי דעות קוטביים בין x, y וקבוצות שונות. זו חברה פלורליסטית, דמוקרטית. אני לא רואה בזה רע. הרוב צריך להחליט על פי טובת התושבים, לא על פי טובת משרד הפנים, הוועדה הממנה, ראש הוועדה הממונה וכדומה.

למה טייבה התחילה להתאושש? לא בגלל הוועדה הממונה ולא בגלל שזה יהודי וההוא היה ערבי -  כולם ממונים, כולם עסקנים - אלא בגלל שהממשלה פתאום החליטה להשקיע 150 מיליון שקל. כסף מביא לשינוי. כסף אמור להיות כסף ממשלתי יותר מאשר ארנונה של תושבים. בישובים ערבים ארנונה של תושבים לא מספיקה. אחד מתחומי האפליה הקשים ביותר בין ישובים ערבים לישובים יהודים  זה ארנונה תעשייתית, ארנונה של עסקים. יש פער אדיר בהכנסות. אצלנו כמעט ואין הכנסות כאלו. פה יש מקור של אזור תעשייה שלא מנוצל לטובת התושבים, על כן את המקור הזה צריך לנצל לטובת התושבים. המצב הוא לא קשה.

מה ההבדל בין מועצה אזורית ערבית, שמרעיפים עליה שבחים, לבין מועצה אזורית של ישובים יהודים? במועצה אזורית של ישובים יהודים מלא אדמה, מלא רזרבה של קרקע. אצל הערבים ההיפך הוא הנכון. גם מקור ההכנסה ומרווח  המחייה שונה ומופלה לרעה. אני מתנגד לפירוק. אני לא חושב שפירוק זה פתרון. אם הממשלה תחליט להביא מקור הכנסה, אז גם ראש מועצה ערבי, לא ממונה, שנבחר באופן דמוקרטי, יוכל לטפל בכסף הזה יפה לטובת התושבים. גם בטייבה אני בעד עיקרון של בחירות. אני חושב שמי שנבחר באופן דמוקרטי והוא תושב המקום, יותר דואג וקשוב לרחשי הלב של הציבור. לפעמים אומרים, וכולנו יודעים את זה, שהחדש כאילו נטול סכסוכים פנימיים וכדומה, אבל סכסוכים פנימיים זה חילוקי דעות דמוקרטיים. לצערי הרב, יש חילוקי דעות שהם על בסיס לא ענייני, על בסיס חמולתי, שזה אחד מהמחלות הקשות כמעט בכל הישובים אצלנו.  צר לי על כך. 
<עבדאללה זועבי:>
הוויכוח הוא על מתי יתקיימו הבחירות.  

<אחמד טיבי:>
אני בעד בחירות דמוקרטיות.  הבחירות נקבעו. אני מתנגד לפירוק.
<עבדאללה זועבי:>
מועד הבחירות הוא בעייתי. 

<אחמד זועבי:>
בחירות עוד 3 חודשים זה - -
<קריאה:>
התכנסנו ב-2012, כשחבר הכנסת אזולאי היה נוכח. נאמרו כמעט אותם דברים. משרד הפנים ביקש עוד שנתיים, אמר שהוא תוך שנתיים יבריא את המועצה. הגענו לבג"ץ. בג"ץ מתח ביקורת קשה מאוד על משרד הפנים. אני יכול להציג את  הפרוטוקול של ההחלטה. משרד הפנים לא עשה שום דבר בשנתיים האלו. משרד הפנים היה מחויב על פי החלטה. הוא לא מילא אחר החלטת בית המשפט. הוא חייב  להמציא לוועדת הפנים דיווח כל חצי שנה. הוא לא עשה כן. הוועדה שהוקמה, הוקמה רק בשביל להאריך למר יעקב זוהר את כהונתו. אנחנו רוצים שיהיו בחירות בבוסתאן אלמרג' ב-2.12.2014. אנחנו עומדים על הבחירות. 

<חנין זועבי:>
עם אותם מקורות הכנסה? אתה מחזק את הבעיה. 

<קריאה:>
לא צריך לקשור את עבודת הוועדה עם הבחירות. הוועדה יכולה לסיים את העבודה שלה אחרי - -
<חנין זועבי:>
תדברו משהו על מקורות ההכנסה.

<קריאה:>
יש ועדה על זה.

<נחמן שי:>
דווקא בגלל שמדובר בישוב מרוחק, קטן, לא זוכה לכותרות, ישוב ערבי, מראה שאנחנו מתייחסים ברצינות לעניין, לא מצפצפים ועוברים לצרות שיש לנו מכאן ועד אמריקה. גם אני באתי לשם כך. אני חושב שהכיוון הנכון הוא לקיים בחירות, לתת לתושבים לקבוע את העתיד של היישוב שלהם. זאת הדמוקרטיה, זאת מהות הדמוקרטיה. כל תהליך אחר של התערבות ברצון הטבעי של אנשים לבחור לעצמם מנהיגים הוא עיוות של העקרונות הבסיסיים ביותר של דמוקרטיה, לכן צריך לחזור למסלול של בחירות. אני יודע שהייתה מועצה ממונה. ראיתי קצת את הבעיות הכלכליות שהן באמת קשות מאוד. אולי הן לא ייפתרו מעצם הבחירות. אחר כך זה עובר לרמה אחרת של אחריות מדינתית, לראות איך אפשר לסייע למועצה הזאת ולאנשים האלה לבחור לעצמם מנהיגות. בדרך הזאת, אני אומר לכולם, אנחנו מעוותים את זה, אנחנו שוברים את העיקרון הבסיסי הזה. הכי גרוע בעיני זה בכלל לפזר את הישובים, לחלק אותם ולפגוע בהזדהות שלהם עם המקום ועם הסביבה שבה הם נמצאים, רק כי לא מוצאים להם פתרון. המדינה צריכה לחפש להם מקורות הכנסה, לסייע להם ולתת להם לנהל את החיים שלהם בעצמם.
<חנא סוייד:>
אני רוצה לתמצת את העמדה שלי בעניין. אני מבחין בין שני דברים. יש את העניין המבני ואת העניין הפרוצדוראלי. בעניין המבני אני נגד פירוק המועצה. זאת לא אופציה. זה לזרוק את התינוק עם המים. בעניין המבני צריך לצרף אזורים מניבי ארנונה לשטח ולתחום השיפוט של המועצה האזורית. אלה שני "מאסטים". זה "מאסט" שוועדת החקירה צריכה לצאת בו. אנחנו נמליץ לה. בעניין הפרוצדורלי אני חושב שמשרד הפנים, שעשה את כל הסאגה המצערת הזאת, חייב להוציא כסף ולהתחיל לסגור את הגירעונות של המועצה. אני בעד כך שברגע שהגרעון של המועצה יהיה נורמטיבי, מיד לקיים בחירות. 

<היו"ר מירי רגב:>
אני מבקשת לסכם את הדיון הזה. המכתב הוא לשר הפנים. ועדת הפנים קיימה דיון בעקבות בקשתו של חבר הכנסת חנא. ועדת הפנים והגנת הסביבה התכנסה לדון במצבה הקשה של המועצה האזורית בוסתאן אלמרג' - דיון שהתבקש וקיבל תמיכה של חברי כנסת רבים נוספים, ביוזמתו של חבר הכנסת חנא סוייד. אני מתרשמת שמאז שהתמנה מר יעקב זוהר ליושב ראש ועדה ממונה – שמעתי את זה גם מפי התושבים - יש שינוי בטורעאן, מתחיל להתייצב מצבה של המועצה המקומית האזורית. עדיין הפערים והגרעון והיכולת של המועצה לתת שירות לתושבים הוא כמעט בלתי אפשרי. 
הוועדה לא דנה בתפקיד המועצה. הוועדה דנה ביכולת של המועצה לתת שירות לתושבים שלה. המטרה היא התושבים, לא המועצה. המועצה היא כלי שבאמצעותו היא אמורה לתת שירותים בסוגיות שונות, החל מהחינוך, דרך התרבות, דרך הרווחה, דרך התשתיות, על-מנת שכל אזרח ירגיש שהוא מקבל שירותים.
<קריאה:>
לא מקבלים שירותים.
<היו"ר מירי רגב:>
משום שהוועדה התרשמה שהשירותים שמקבלים התושבים אינם שירותים מיטביים, בלשון המעטה, מברכת הוועדה על החלטתו של שר הפנים להקים ועדה אשר תבדוק באופן עמוק את ההתנהלות, היכולת והיציבות של המועצה בוסתאן אלמרג'. עם זאת ממליצה הוועדה לשר הפנים לדחות את הבחירות עד לאחר קבלת המלצות הוועדה שהקים והצגת ההמלצות בפני חברי ועדת הפנים והגנת הסביבה של הכנסת.  בתחילת נובמבר אני מבקשת שיוצגו ההמלצות בפני הוועדה. 
אין כאן החלטה של הוועדה. אני רוצה להוסיף פה את ההמלצה האישית שלי.  לא ראיתי כאן החלטה של כל הוועדה, לכן אני לא רוצה להגיד שכל הוועדה. אני באופן אישי חושבת שלא נכון לפזר את המועצה. אני חושבת שמועצת בוסתאן  צריכה להישאר כפי שהיא.
<חנא סוייד:>
לשמר את המבנה שלה.
<היו"ר מירי רגב:>
לשמר ולאפשר לה להתייצב על ידי  ליווי של ועדה ממונה, על ידי יישום המלצות הוועדה על ידי ועדה ממונה. מהרגע שהוועדה הממונה תייצב את המצב בבוסתאן, לא יותר משנתיים, צריך ללכת לבחירות. כולנו בעד בחירות. כולנו בעד שהאזרחים יבחרו את ראש העיר שלהם. רק עם קבלת ההמלצות של הוועדה ללכת לבחירות. 

<חנין זועבי:>
מה לגבי מקורות הכנסה?

<אחמד טיבי:>
סיוע ממשלתי כדוגמת הסיוע של טייבה.
<היו"ר מירי רגב:>
אני מקבלת את המלצתו של חבר הכנסת טיבי. אנחנו ממליצים לשר הפנים, שדרך אגב בא לוועדה הזאת והוועדה הזאת אישרה, לתת סיוע למועצה כפי שסייעו לטייבה. 

<אחמד טיבי:>
אני מוכן לעשות לבוסתאן אלמרג' מה שעשיתי לטייבה.
<היו"ר מירי רגב:>
כל הוועדה מאמינה שהכוונה של הוועדה היא למצוא הכנסות נוספות למועצה על מנת שהמועצה תוכל לנהל את עצמה בצורה מסודרת  ומאוזנת לטובת רווחת תושבי המועצה כולם. תודה רבה לכולם.

<הישיבה ננעלה בשעה 13:35.>

